  Виталий Пронин Туэ гужем Иж город администрациын кылдытэмын чылкак выль ёз - Муниципал милицияя управление. Солэн валтӥсь ужпумез - йыртэмасьёсты шараян, алон, кулэ дыръя соосты административной кыл кутытон улэ кыскон. Иж город администрацилэн йырызлэн воштӥсез Сергей Климов верамъя, тросэз таӵе йыртэманъёс герӟаськемын благоустройствоен. Муниципал милицияя управление, кылсярысь, чакла юнме азе, нокыӵе документъёстэк гудӥськисьёсты но бервылзэс утялтӥсьтэмъёсты, куркуянъёсысь (контейнеръёсысь) жуг-жагез дыраз поттӥсьтэмъёсты, юнме азе ялонъёс-рекламаос ошылӥсьёсты, лэзьымтэ интыосын вуз карисьёсты но мукет.- Вакчи дыр куспын та управление кулэлыксэ возьматӥз ни, - пусйиз Сергей Климов. - Озьы 101 мурт вылэ административной кыл кутытон сярысь протокол гожтэмын, со пӧлысь 90-эз - предприятиос но огазеяськонъёс вылэ. Тупатэмын 473 сюрс 600 манет тыриськонъёс.Городын югдурез чакласа возёнэ-умоятонэ пыриськыны быгато огшоры адямиос но. Законэз тӥян учыръёс сярысь тодыкузы, жингыртыны быгатозы 46-15-18 номеро телефонъя 8 час 30 минутысен 17 час 30 минутозь понедельник-пятница нуналъёсы.Элина Кумачёва. Теги: Иж  